ROZHODNUTIE KOMISIE
zo 4. januára 2006,
ktorým sa stanovujú požiadavky na zdravie zvierat a veterinárnu certifikáciu pre dovoz embryí hovädzieho dobytka do Spoločenstva a zrušuje rozhodnutie 2005/217/ES
[oznámené pod číslom K(2005) 5796]
(Text s významom pre EHP)
(2006/168/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (1), a najmä na jej článok 7 ods. 1 a článok 9 ods. 1 prvý pododsek písm. b),
keďže:
(1)
V smernici 89/556/EHS sa stanovujú podmienky týkajúce sa zdravia zvierat, ktorými sa riadi obchod s embryami domáceho hovädzieho dobytka v rámci Spoločenstva a dovoz čerstvých a zmrazených embryí domáceho hovädzieho dobytka z tretích krajín.
(2)
V tejto smernici sa okrem iného stanovuje, že embryá hovädzieho dobytka sa nemajú posielať z jedného členského štátu do druhého členského štátu, pokiaľ neboli počaté umelým oplodnením alebo oplodnením in-vitro použitím spermií darcovského samca, ktorý sa nachádza v stredisku na odber spermií schválenom príslušným orgánom na odber, spracovanie a skladovanie spermií alebo spermií dovezených v súlade so smernicou Rady 88/407/EHS zo 14. júna 1988, ktorou sa stanovujú veterinárne požiadavky pre obchodovanie so zmrazeným semenom domáceho dobytka v Spoločenstve a pre jeho dovoz do Spoločenstva (2).
(3)
V rozhodnutí Komisie 92/452/EHS z 30. júla 1992 ustanovujúcom zoznamy pracovísk na odber embryí v tretích krajinách pre vývoz embryí hovädzieho dobytka do Spoločenstva (3) sa stanovuje, že členské štáty majú dovážať takéto embryá z tretích krajín iba vtedy, keď boli odobraté, spracované vrátane oplodnenia in vitro a skladované pracoviskami na odber embryí zahrnutými do zoznamov v danom rozhodnutí.
(4)
Ako odpoveď na obchodné problémy týkajúce sa nových prísnejších požiadaviek na spermie hovädzieho dobytka používané na oplodnenie, zavedených rozhodnutím Komisie 92/471/EHS (4), Komisia prijala rozhodnutie 2005/217/ES z 9. marca 2005, ktorým sa ustanovujú veterinárne podmienky a požiadavky veterinárneho osvedčenia pre dovoz embryí hovädzieho dobytka do Spoločenstva (5).
(5)
Rozhodnutím 2005/217/ES sa poskytuje prechodné obdobie, ktoré končí 31. decembra 2006, pre dovoz embryí hovädzieho dobytka odobratých alebo vyprodukovaných pred 1. januárom 2006 a počatých s použitím spermií nie úplne spĺňajúcich ustanovenia smernice 88/407/EHS pod podmienkou, že takéto embryá sa implantujú samiciam hovädzieho dobytka prítomným v členskom štáte určenia a budú vylúčené z obchodovania v rámci Spoločenstva.
(6)
Medzinárodná spoločnosť pre prenos embryí (International Embryo Transfer Society, IETS) považuje riziko prenosu určitých nákazlivých chorôb embryami na príjemcov alebo potomstvo za zanedbateľné za predpokladu, že s embryami sa medzi ich odberom a ich prenosom správne manipulovalo. Pokiaľ ide o embryá získané in vivo, rovnaký názor zastáva aj Svetová organizácia pre zdravie zvierat (World Organisation for Animal Health, OIE). V každom prípade je potrebné v záujme zdravia zvierat prijať vopred vhodné bezpečnostné opatrenia so zreteľom na spermie používané na oplodnenie, najmä pokiaľ ide o embryá generované in-vitro.
(7)
Z tohto dôvodu je potrebné upraviť požiadavky Spoločenstva na dovoz embryí hovädzieho dobytka získaných prirodzeným (in vivo), ako aj in vitro oplodnením, a to najmä pokiaľ ide o spermie používané na oplodnenie.
(8)
Vzhľadom na posúdenie rizika, ktoré vykonala spoločnosť IETS a v súlade s odporúčaniami organizácie OIE, podmienky, ktorými sa riadi dovoz embryí hovädzieho dobytka získaných in vivo, sa musia zjednodušiť, zatiaľ čo na dovoz embryí vyprodukovaných in vitro sa musia uplatniť prísnejšie požiadavky na zdravie zvierat, s osobitnými obmedzeniami tam, kde bola počas procesu poškodená zona pellucida.
(9)
V záujme prehľadnosti právnych predpisov Spoločenstva sa musí rozhodnutie 2005/217/ES zrušiť a nahradiť týmto rozhodnutím.
(10)
S cieľom umožniť hospodárskym prevádzkovateľom prispôsobiť sa novým požiadavkám stanoveným v tomto rozhodnutí je však vhodné stanoviť prechodné obdobie, pričom embryá domácich druhov hovädzieho dobytka odobraté alebo vyprodukované pred 1. januárom 2006 sa môžu za určitých podmienok dovážať do Spoločenstva podľa požiadaviek uvedených v prílohe V k tomuto rozhodnutiu.
(11)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Všeobecné podmienky dovozu embryí
Členské štáty povolia dovoz embryí domácich druhov hovädzieho dobytka (ďalej len „embryá“), odobratých alebo vyprodukovaných v tretej krajine uvedenej v prílohe I k tomuto rozhodnutiu schválenými pracoviskami na odber alebo produkciu embryí, uvedenými v prílohe k rozhodnutiu 92/452/EHS.
Článok 2
Dovoz embryí získaných in vivo
Členské štáty povolia dovoz embryí získaných oplodnením in-vivo a spĺňajúcich požiadavky, ktoré sa kladú na zdravie zvierat, uvedené vo vzorovom veterinárom osvedčení v prílohe II.
Článok 3
Dovoz embryí vyprodukovaných in vitro
1. Členské štáty povolia dovoz embryí, ktoré boli vyprodukované oplodnením in vitro s použitím spermií v súlade so smernicou 88/407/EHS a ktoré spĺňajú požiadavky súvisiace so zdravím zvierat, uvedené vo vzorovom veterinárnom osvedčení v prílohe III k tomuto rozhodnutiu.
2. Členské štáty povolia dovoz embryí získaných oplodnením in vitro s použitím spermií vyprodukovaných v schválených strediskách na odber spermií alebo skladovaných v strediskách na skladovanie spermií v tretích krajinách uvedených v prílohe I k rozhodnutiu Komisie 2004/639/ES (6), ktoré spĺňajú požiadavky súvisiace so zdravím zvierat uvedené vo vzorovom veterinárnom osvedčení v prílohe IV k tomuto rozhodnutiu, pod podmienkou, že tieto embryá sú:
a)
vylúčené z obchodovania v rámci Spoločenstva; a
b)
implantované výlučne samiciam hovädzieho dobytka nachádzajúcim sa v členskom štáte určenia, ktorý je uvedený vo veterinárnom osvedčení.
Článok 4
Prechodné opatrenia
Odchylne od článkov 2 a 3 členské štáty povolia do 31. decembra 2006 dovoz embryí z tretích krajín uvedených v prílohe I za predpokladu, že tieto embryá spĺňajú:
a)
požiadavky týkajúce sa zdravia zvierat uvedené vo vzorovom veterinárnom osvedčení v prílohe V; a
b)
tieto podmienky:
i)
musia byť odobraté alebo vyprodukované pred 1. januárom 2006;
ii)
musia sa použiť iba v prípade implantácie samiciam hovädzieho dobytka nachádzajúcim sa v členskom štáte určenia, ktorý je uvedený vo veterinárnom osvedčení;
iii)
musia byť vylúčené z obchodu v rámci Spoločenstva;
iv)
musia byť sprevádzané takýmto osvedčením riadne vyplneným pred 1. januárom 2007.
Článok 5
Zrušenie
Rozhodnutie 2005/217/ES sa zrušuje.
Článok 6
Uplatniteľnosť
Toto rozhodnutie nadobúda účinnosť 1. januára 2006.
Článok 7
Adresáti
Toto rozhodnutie je určené členským štátom.
V Bruseli 4. januára 2006